Papersnake/gushiwen huggingface dataset:
离骚
屈原（先秦）

帝高阳之苗裔兮，朕皇考曰伯庸。
摄提贞于孟陬兮，惟庚寅吾以降。
皇览揆余初度兮，肇锡余以嘉名：
名余曰正则兮，字余曰灵均。
纷吾既有此内美兮，又重之以修能。
扈江离与辟芷兮，纫秋兰以为佩。
汩余若将不及兮，恐年岁之不吾与。
朝搴阰之木兰兮，夕揽洲之宿莽。
日月忽其不淹兮，春与秋其代序。
惟草木之零落兮，恐美人之迟暮。(惟 通：唯)
不抚壮而弃秽兮，何不改此度？(改此度 一作：改乎此度)
乘骐骥以驰骋兮，来吾道夫先路！
昔三后之纯粹兮，固众芳之所在。
杂申椒与菌桂兮，岂惟纫夫蕙茝！
彼尧、舜之耿介兮，既遵道而得路。
何桀纣之猖披兮，夫唯捷径以窘步。
惟夫党人之偷乐兮，路幽昧以险隘。
岂余身之惮殃兮，恐皇舆之败绩！
忽奔走以先后兮，及前王之踵武。
荃不查余之中情兮，反信谗而齌怒。
余固知謇謇之为患兮，忍而不能舍也。
指九天以为正兮，夫唯灵修之故也。
曰黄昏以为期兮，羌中道而改路！
初既与余成言兮，后悔遁而有他。
余既不难夫离别兮，伤灵修之数化。
余既滋兰之九畹兮，又树蕙之百亩。
畦留夷与揭车兮，杂杜衡与芳芷。
冀枝叶之峻茂兮，愿俟时乎吾将刈。
虽萎绝其亦何伤兮，哀众芳之芜秽。
众皆竞进以贪婪兮，凭不厌乎求索。
羌内恕己以量人兮，各兴心而嫉妒。
忽驰骛以追逐兮，非余心之所急。
老冉冉其将至兮，恐修名之不立。
朝饮木兰之坠露兮，夕餐秋菊之落英。
苟余情其信姱以练要兮，长顑颔亦何伤。
掔木根以结茝兮，贯薜荔之落蕊。
矫菌桂以纫蕙兮，索胡绳之纚纚。
謇吾法夫前修兮，非世俗之所服。
虽不周于今之人兮，愿依彭咸之遗则。
长太息以掩涕兮，哀民生之多艰。
余虽好修姱以鞿羁兮，謇朝谇而夕替。
既替余以蕙纕兮，又申之以揽茝。
亦余心之所善兮，虽九死其犹未悔。
怨灵修之浩荡兮，终不察夫民心。
众女嫉余之蛾眉兮，谣诼谓余以善淫。
固时俗之工巧兮，偭规矩而改错。
背绳墨以追曲兮，竞周容以为度。
忳郁邑余侘傺兮，吾独穷困乎此时也。
宁溘死以流亡兮，余不忍为此态也。
鸷鸟之不群兮，自前世而固然。
何方圜之能周兮，夫孰异道而相安？
屈心而抑志兮，忍尤而攘诟。
伏清白以死直兮，固前圣之所厚。
悔相道之不察兮，延伫乎吾将反。
回朕车以复路兮，及行迷之未远。
步余马于兰皋兮，驰椒丘且焉止息。
进不入以离尤兮，退将复修吾初服。
制芰荷以为衣兮，集芙蓉以为裳。
不吾知其亦已兮，苟余情其信芳。
高余冠之岌岌兮，长余佩之陆离。
芳与泽其杂糅兮，唯昭质其犹未亏。
忽反顾以游目兮，将往观乎四荒。
佩缤纷其繁饰兮，芳菲菲其弥章。
民生各有所乐兮，余独好修以为常。
虽体解吾犹未变兮，岂余心之可惩。
女嬃之婵媛兮，申申其詈予，曰：
鲧婞直以亡身兮，终然夭乎羽之野。
汝何博謇而好修兮，纷独有此姱节？
薋菉葹以盈室兮，判独离而不服。
众不可户说兮，孰云察余之中情？
世并举而好朋兮，夫何茕独而不予听？
依前圣以节中兮，喟凭心而历兹。
济沅、湘以南征兮，就重华而敶词：
启《九辩》与《九歌》兮，夏康娱以自纵。
不顾难以图后兮，五子用失乎家衖。
羿淫游以佚畋兮，又好射夫封狐。
固乱流其鲜终兮，浞又贪夫厥家。
浇身被服强圉兮，纵欲而不忍。
日康娱而自忘兮，厥首用夫颠陨。
夏桀之常违兮，乃遂焉而逢殃。
后辛之菹醢兮，殷宗用而不长。
汤、禹俨而祗敬兮，周论道而莫差。
举贤才而授能兮，循绳墨而不颇。
皇天无私阿兮，览民德焉错辅。
夫维圣哲以茂行兮，苟得用此下土。
瞻前而顾后兮，相观民之计极。
夫孰非义而可用兮？孰非善而可服？
阽余身而危死兮，览余初其犹未悔。
不量凿而正枘兮，固前修以菹醢。
曾歔欷余郁邑兮，哀朕时之不当。
揽茹蕙以掩涕兮，沾余襟之浪浪。
跪敷衽以陈辞兮，耿吾既得此中正。
驷玉虬以椉鹥兮，溘埃风余上征。
朝发轫于苍梧兮，夕余至乎县圃。
欲少留此灵琐兮，日忽忽其将暮。
吾令羲和弭节兮，望崦嵫而勿迫。
路曼曼其修远兮，吾将上下而求索。(曼曼 一作：漫漫)
饮余马于咸池兮，总余辔乎扶桑。
折若木以拂日兮，聊逍遥以相羊。
前望舒使先驱兮，后飞廉使奔属。
鸾皇为余先戒兮，雷师告余以未具。
吾令凤鸟飞腾兮，继之以日夜。
飘风屯其相离兮，帅云霓而来御。
纷总总其离合兮，斑陆离其上下。
吾令帝阍开关兮，倚阊阖而望予。
时暧暧其将罢兮，结幽兰而延伫。
世溷浊而不分兮，好蔽美而嫉妒。
朝吾将济于白水兮，登阆风而绁马。
忽反顾以流涕兮，哀高丘之无女。
溘吾游此春宫兮，折琼枝以继佩。
及荣华之未落兮，相下女之可诒。
吾令丰隆乘云兮，求宓妃之所在。
解佩纕以结言兮，吾令謇修以为理。
纷总总其离合兮，忽纬繣其难迁。
夕归次于穷石兮，朝濯发乎洧盘。
保厥美以骄傲兮，日康娱以淫游。
虽信美而无礼兮，来违弃而改求。
览相观于四极兮，周流乎天余乃下。
望瑶台之偃蹇兮，见有娀之佚女。
吾令鸩为媒兮，鸩告余以不好。
雄鸠之鸣逝兮，余犹恶其佻巧。
心犹豫而狐疑兮，欲自适而不可。
凤皇既受诒兮，恐高辛之先我。
欲远集而无所止兮，聊浮游以逍遥。
及少康之未家兮，留有虞之二姚。
理弱而媒拙兮，恐导言之不固。
世溷浊而嫉贤兮，好蔽美而称恶。
闺中既以邃远兮，哲王又不寤。
怀朕情而不发兮，余焉能忍而与此终古？
索琼茅以筳篿兮，命灵氛为余占之。
曰：两美其必合兮，孰信修而慕之？
思九州之博大兮，岂惟是其有女？
曰：勉远逝而无狐疑兮，孰求美而释女？
何所独无芳草兮，尔何怀乎故宇？
世幽昧以昡曜兮，孰云察余之善恶？
民好恶其不同兮，惟此党人其独异！
户服艾以盈要兮，谓幽兰其不可佩。
览察草木其犹未得兮，岂珵美之能当？
苏粪壤以充祎兮，谓申椒其不芳。
欲从灵氛之吉占兮，心犹豫而狐疑。
巫咸将夕降兮，怀椒糈而要之。
百神翳其备降兮，九疑缤其并迎。
皇剡剡其扬灵兮，告余以吉故。
曰：勉升降以上下兮，求矩矱之所同。
汤、禹俨而求合兮，挚、咎繇而能调。
苟中情其好修兮，又何必用夫行媒？
说操筑于傅岩兮，武丁用而不疑。
吕望之鼓刀兮，遭周文而得举。
宁戚之讴歌兮，齐桓闻以该辅。
及年岁之未晏兮，时亦犹其未央。
恐鹈鴂之先鸣兮，使夫百草为之不芳。
何琼佩之偃蹇兮，众薆然而蔽之。
惟此党人之不谅兮，恐嫉妒而折之。
时缤纷其变易兮，又何可以淹留？
兰芷变而不芳兮，荃蕙化而为茅。
何昔日之芳草兮，今直为此萧艾也？
岂其有他故兮，莫好修之害也！
余以兰为可恃兮，羌无实而容长。
委厥美以从俗兮，苟得列乎众芳。
椒专佞以慢慆兮，樧又欲充夫佩帏。
既干进而务入兮，又何芳之能祗？
固时俗之流从兮，又孰能无变化？
览椒兰其若兹兮，又况揭车与江离？
惟兹佩之可贵兮，委厥美而历兹。
芳菲菲而难亏兮，芬至今犹未沬。
和调度以自娱兮，聊浮游而求女。
及余饰之方壮兮，周流观乎上下。
灵氛既告余以吉占兮，历吉日乎吾将行。
折琼枝以为羞兮，精琼爢以为粻。
为余驾飞龙兮，杂瑶象以为车。
何离心之可同兮？吾将远逝以自疏。
邅吾道夫昆仑兮，路修远以周流。
扬云霓之晻蔼兮，鸣玉鸾之啾啾。
朝发轫于天津兮，夕余至乎西极。
凤皇翼其承旗兮，高翱翔之翼翼。
忽吾行此流沙兮，遵赤水而容与。
麾蛟龙使梁津兮，诏西皇使涉予。
路修远以多艰兮，腾众车使径待。
路不周以左转兮，指西海以为期。
屯余车其千乘兮，齐玉轪而并驰。
驾八龙之婉婉兮，载云旗之委蛇。
抑志而弭节兮，神高驰之邈邈。
奏《九歌》而舞《韶》兮，聊假日以媮乐。
陟升皇之赫戏兮，忽临睨夫旧乡。
仆夫悲余马怀兮，蜷局顾而不行。
乱曰：已矣哉！
国无人莫我知兮，又何怀乎故都！
既莫足与为美政兮，吾将从彭咸之所居！
仙佛之孝十首·孝悌王
林同（宋代）

七星明历历，万古仰煌煌。
谁识斗宫内，中居孝悌王。
殉难日作三首 其三 绝命辞
刘宗周（明代）

留此旬日死，少存匡济意。决此一朝死，了我平生事。

慷慨与从容，何难亦何易。
岁庚午予过来凤驿观壁间碑刻火池事尝赋诗今
李流谦（宋代）

东西燕鸿长差池，二十五年车载脂。
观河性在故应尔，化鹤人归空自疑。
年来於道觉差近，此心颇已忘欣愠。
吾儿亦复能此诗，镊白老人休更问。
秋日望西阳
刘沧（唐代）

古木苍苔坠几层，行人一望旅情增。太行山下黄河水，

铜雀台西武帝陵。风入蒹葭秋色动，雨馀杨柳暮烟凝。

野花似泣红妆泪，寒露满枝枝不胜。
和新乡二十一兄华严水亭五首
晃冲之（宋代）

荷盖点溪三数叶，藤梢绕树几千层。
投闲更与高人约，重抱琴来听广陵。
嘉禾八咏·苏小小墓
陆蒙老（宋代）

瑶台归去鹤空还，一曲霓裳落世间。
秋雨几番黄叶落，朝云应欠到香山。
答智威偈
慧忠（唐代）

念想由来幻，性自无终始。若得此中意，长波当自止。
寄谢三城太守韩子华舍人
邵雍（宋代）

洛阳自为都，二千有余年。
举步图籍中，开目今古间。
西北岌宫殿，东南倾山川。
照人伊洛清，迎门嵩少寒。
水竹最佳处，履道之南偏。
下有幽人室，一径通柴关。
蓬蒿隐其居，藜藿品其飡。
上亲下妻子，厚薄随其缘。
人虽不堪忧，已亦不改安。
阅史悟兴亡，深经得根源。
有客谓予曰，子独不通权。
清朝能用才，圣主正求贤。
道德与仁义，不徒为空言。
功业贵及时，何不求美官。
上食天子禄，下拯苍生残。
通衢张大第，负郭广良田。
朱门烂金紫，青楼繁管弦。
外厩列肥骏，后庭罗纤妍。
入则坐虚堂，出则乘华轩。
冠剑何烨烨，气体自舒闲。
高谈天下事，广坐生晴烟。
人莫敢仰视，屏息候其颜。
此所谓男子，志可得而观。
又何必自苦，形容若枯{左鱼右亶}。
道古人行事，拾前世遗编。
而临水一沟，而爱竹数竿。
此所谓匹夫，节何足而攀。
予敢对客曰，事有难其诠。
身非好敝{左纟右昷}，口非恶珍膻。
岂不知系匏，而固辞执鞭。
盖惧观朵颐，敢忘贲丘园。
深极有层波，峻极有层巅。
履之若平地，此非人所艰。
贫贱人所苦，富贵人所迁。
处之若无事，此诚人所难。
进行已之道，退养已之全。
既未之易地，胡为乎不坚。
敢谓客之说，曾无所取焉。
猗嗟乎玉兮，产之于荆山。
和氏虽云知，楚国未为然。
污隆道屈伸，进退时后先。
苟不循此理，玉毁谁之愆。
道之未行兮，其命也在天。
近日游三城，薄言尚盘恒。
当世之名卿，加等为之延。
或清夜论道，或后池漾船。
数夕文酒会，有无涯之欢。
十月初寒外，万叶清霜前。
归来到环堵，竹窗晴醉眠。
仰谢君子知，代书成此篇。
天香·烟络横林
贺铸（宋代）

烟络横林，山沉远照，迤逦黄昏钟鼓。烛映帘栊，蛩催机杼，共苦清秋风露。不眠思妇，齐应和、几声砧杵。惊动天涯倦宦，骎骎岁华行暮。
当年酒狂自负，谓东君、以春相付。流浪征骖北道，客樯南浦，幽恨无人晤语。赖明月、曾知旧游处。好伴云来，还将梦去。
绍兴以后蜡祭四十二首
佚名（隋代）

惟酒欣欣，惟神冥冥。
是顾是养，来燕业宁。
末耜之利，神所笔兴。
万世永赖，无对其承。
和范景仁王景彝殿中杂题三十八首并次韵其二
梅尧臣（宋代）

天子寻常幸直庐，裹头宫女捧雕舆。
红泥已赐春醅酒，黄帕曾经御览书。
林果鸟应衔去後，燕窠虫有落来余。
禁中事事能传咏，播在人间不是虚。
登楚野亭见张舍人题字
张栻（宋代）

英豪自昔多遗恨，人物于今正渺然。
来访舍人题字处，淡烟莎草满平川。
古词
李群玉（唐代）

一合相思泪，临江洒素秋。碧波如会意，却与向西流。
题杜日章册九首 其八 投辖馆
董其昌（明代）

借箸张文成，投壶祭征虏。悠悠枕曲徒，不上莲花府。
早自栖霞过燕子矶钟放舟返城
李孙宸（明代）

罢眺栖霞出紫霄，又扶筇杖陟岧峣。烟云未改峰头色，林水兼谐濠上招。

雁阵远摇芦渚影，龙吟不动海门潮。流连莫厌频呼酒，明月波心待晚桡。
偈颂一一二首 其九十七
释清远（宋代）

祇知今日明朝，不觉今朝明日。事事一似安排，箭箭自然中的。

甜者甜于黄连，苦者苦过白蜜。吃得者般滋味，不妨逻逻哩哩。
送赵明叔明府
翁卷（宋代）

随行惟一琴，前路足幽寻。
今夜维舟处，何村隔树林。
鸿声秋浦冷，雨气海山深。
若问三年政，知君尽此心。
次韵孙秘丞见赠
苏轼（宋代）

感慨清哀似变风，老于诗句耳偏聪。
迂疏自笑成何事，冷淡谁能用许功。
不怕飞蚊如立豹，肯随白鸟过垂虹。
吟哦相对忘三伏，拟泛冰溪入雪宫。
（湖州多蚊蚋，豹脚尤毒。
垂虹，吴江亭名。
）
后天易吟三十首
方回（元代）

君知已似嗣，音义古来同。
万物生相续，南薰鼓巽风。
自遣
杜牧（唐代）

四十已云老，况逢忧窘馀。且抽持板手，却展小年书。

嗜酒狂嫌阮，知非晚笑蘧。闻流宁叹吒，待俗不亲疏。

遇事知裁剪，操心识卷舒。还称二千石，于我意何如。
题山水图
袁登道（明代）

苍茫元气浩无垠，似雨如烟各未分。却是幽人亲领略，石田笔管自耕耘。
有感
邹浩（宋代）

云回雨歇天欲晴，鹁鸠唤妇皆和声。山南山北树阴里，欢然相趁争飞鸣。

伊予流窜止平乐，妻孥尚寄潇湘城。五岭横空唤不闻，不如鹁鸠犹有情。
透碧霄·舣兰舟
查荎（宋代）

舣兰舟。十分端是载离愁。练波送远，屏山遮断，此去难留。相从争奈，心期久要，屡更霜秋。叹人生、杳似萍浮。又翻成轻别，都将深恨，付与东流。
想斜阳影里，寒烟明处，双桨去悠悠。爱渚梅、幽香动，须采掇、倩纤柔。艳歌粲发，谁传馀韵，来说仙游。念故人、留此遐洲。但春风老后，秋月圆时，独倚西楼。
船居
唐庚（宋代）

凭谁举此问瞿昙，已筑虚空作小庵。不但燕闲充泛宅，亦堪来往寄浮骖。

江湖有理吾将老，鱼鸟无心客自惭。非复云安忧斗水，床头垂手得清甘。
春雨
陆游（宋代）

狼藉残花满地红，拥衾孤梦雨声中。
人生十事九堪叹，春色三分二已空。
但有老盆倾浊酒，不辞衰鬓对青铜。
长贫博得身强健，久矣无心咎化工。
送李司直归浙东幕兼寄鲍将军（一作朱湾诗）
朱长文（宋代）

翩翩书记早曾闻，二十年来愿见君。今日相逢悲白发，

同时几见在青云。人从北固山边去，水到西陵渡口分。

会作王门曳裾客，为余前谢鲍将军。
过梧州
易谦（宋代）

城空花漫烂，楼向雨萧条。
毒草在生瘴，蛮江晚上潮。
鱼肥堪把钓，凤去不闻韵。
万里双持节，恩波赖圣朝。
武陵书怀五十韵
刘禹锡（唐代）

西汉开支郡，南朝号戚藩。四封当列宿，百雉俯清沅。

高岸朝霞合，惊湍激箭奔。积阴春暗度，将霁雾先昏。

俗尚东皇祀，谣传义帝冤。桃花迷隐迹，楝叶慰忠魂。

户算资渔猎，乡豪恃子孙。照山畬火动，踏月俚歌喧。

拥楫舟为市，连甍竹覆轩。披沙金粟见，拾羽翠翘翻。

茗折苍溪秀，蘋生枉渚暄。禽惊格磔起，鱼戏噞喁繁。

沉约台榭故，李衡墟落存。湘灵悲鼓瑟，泉客泣酬恩。

露变蒹葭浦，星悬橘柚村。虎咆空野震，鼍作满川浑。

邻里皆迁客，儿童习左言。炎天无冽井，霜月见芳荪。

清白家传远，诗书志所敦。列科叨甲乙，从宦出丘樊。

结友心多契，驰声气尚吞。士安曾重赋，元礼许登门。

草檄嫖姚幕，巡兵戊己屯。筑台先自隗，送客独留髡。

遂结王畿绶，来观衢室樽。鸢飞入鹰隼，鱼目俪玙璠.

晓烛罗驰道，朝阳辟帝阍。王正会夷夏，月朔盛旗幡。

独立当瑶阙，传呵步紫垣。按章清犴狱，视祭洁蘋蘩。

御历昌期远，传家宝祚蕃。繇文光夏启，神教畏轩辕。

内禅因天性，雄图授化元。继明悬日月，出震统乾坤。

大孝三朝备，洪恩九族惇。百川宗渤澥，五岳辅昆仑。

何幸逢休运，微班识至尊。校缗资筦榷，复土奉山园。

一失贵人意，徒闻太学论。直庐辞锦帐，远守愧朱幡。

巢幕方犹燕，抢榆尚笑鲲。邅回过荆楚，流落感凉温。

旅望花无色，愁心醉不惛。春江千里草，暮雨一声猿。

问卜安冥数，看方理病源。带赊衣改制，尘涩剑成痕。

三秀悲中散，二毛伤虎贲。来忧御魑魅，归愿牧鸡豚。

就日秦京远，临风楚奏烦。南登无灞岸，旦夕上高原。
泾溪
蒋之奇（宋代）

荡漾溪沙深浅间，群山回抱翠连环。扁舟便欲乘流去，直下山门六刺滩。
重宿储文
方岳（宋代）

只有诗囊澹似僧，却嫌官屋冷於冰。
桃花尽赖春风笑，惯与刘郎面熟能。
又登碧云亭感怀三十首
吴芾（宋代）

晚上危亭侧耳听，新蝉噪罢乱蛙鸣。
老来只是便幽静，颇厌人间强聒声。
石门贪泉
王竹臞（宋代）

天阔不知山脚远，潮平微见晚烟横。
石门无数征帆去，惟有渔舟个个轻。
幽趣十二首 其十二
郑刚中（宋代）

幽趣无人会，云依远岫行。寒塘时拨刺，古木廔敲铿。

壁壳拖涎钝，花飞度粉轻。山泉烹石鼎，孤啜不胜清。
秋思绝句
陆游（宋代）

胸次本来容具区，自私盆盎一何愚！片帆忽逐秋风起，聊试人间万里途。
次韵九弟幽园即事 其一
李彭（宋代）

万事向来元不理，非关轩傲故相违。幽园把菊初无恙，未叹将芜胡不归。
双桂
王十朋（宋代）

先人植双桂，馨德满吾庐。不老儿孙长，联芳合似渠。
龙窟渡拜先曾祖楚江先生墓
吴与弼（明代）

青山远入避红尘，遗魄千秋此水滨。荒陇凄凉重拜日，细从诸老问前因。
杂兴六首
皎然（唐代）

吾观谈天客，工言丧其精。万物资广庇，此中何有情。

若为昧颜跖，修短怨太清。高论让邹子，放词征屈生。

请从象外推，至论尤明明。

短龄役长世，扰扰悟不早。嫔女身后空，欢娱梦中好。

从教西陵树，千载伤怀抱。鹤驾何冥冥，鳌洲去浩浩。

柔颜感三花，凋发悲蔓草。月中伐桂人是谁，

翻使年年不衰老。

谁高齐公子，泣听雍门琴。死且何足伤，殊非达人心。

独高庭中鹤，意远贵氛埃。有时青冥游，顾我还下来。

白云琅玕色，一片生虚无。此物若无心，若何卷还舒。

疏散遂吾性，栖山更无机。寥寥高松下，独有闲云归。

精意不可道，冥然还掩扉。
和郑元清同游殷仲堪读书台二首 其一
王庭圭（宋代）

晋国衣冠扫地空，渔歌长在水云中。倚栏欲问兴亡事，木末琉璃坠晓风。
高士咏。商山四皓
吴筠（唐代）

万方厌秦德，战伐何纷纷。四皓同无为，丘中卧白云。

自汉成帝业，一来翼储君。知几道可尚，隐括成元勋。
秋末怀旧山
贯休（唐代）

昔住匡庐北，无人知姓名。侵云收谷粟，引蚁上柑橙。

寒雨雪兼落，枯林虎独行。谁能将白发，共向此中生。
【双调】寿阳曲_担春盛，问
贯云石（元代）

担春盛，问酒家，绿杨阴似开图画。下秋千玉容强似花，汗溶溶透入罗帕。
松杉翠，茉莉香，步回廊老仙策杖。月明中晚风宝殿凉，玉池深藕花千丈。
鱼吹浪，雁落沙，倚吴山翠屏高挂。看江潮鼓声千万家，卷朱帘玉人如画。
新诗句，浊酒壶，野人闲不知春去。家童柳边闲钓鱼，趁残红满江鸥鹭。
新秋至，人乍别，顺长江水流残月。悠悠画船东去也，这思量起头儿一夜。
复澄社兄德配高夫人挽词四首 其三
林朝崧（清代）

盘匜有妇奉重闱，早得桐孙副所祈。四代同堂欣聚首，双栖比翼惜分飞。

当年泪点牛衣在，一曲虞歌薤露晞。十万营齐复营奠，多情从俗未应非。
秋柳次韵
汪绎（清代）

短长亭畔暗销魂，无复丝丝映绿门。千缕冷风馀倦态，满梢清绿尚啼痕。

萧萧去马斜阳路，点点归鸦落叶村。独立寒潭倍惆怅，婆娑生意不堪论。
再至
孙觌（宋代）

老眼逢春病有花，淋浪醉墨字如雅。悬知不是唐王播，惭愧高僧护碧纱。
春风如少年效程汉翁
何中（元代）

春风如少年，狂逐无定处。
垂杨曲江堤，细草东郊路。
只言今似昔，不悟新非故。
流水何时归，残莺数声暮。
虎跑寺
孙承恩（明代）

轺车任登登，山径缭而曲。深邃得兰若，杰构耸岩谷。

林空号鼪鼯，境僻走麋鹿。寄迹亦偶尔，一住且信宿。

禅房木榻净，石鼎妙香续。跑泉虎已逝，清冽犹可掬。

煮茗试酌之，一洗肠胃俗。苍珉宛深刻，坡翁有遗躅。

词翰两绝妙，光彩照林麓。平生丘壑情，苦被王事促。

山僧念远行，举手向我祝。是身浮云然，再至渺难卜。

匆匆出门去，浩荡看鸿鹄。
夜梦次陈立夫韵
周必大（宋代）

惯伴山僧汲涧泉，懒随年少梦游仙。
风流输与贤兄弟，朱阁临风教李娟。
句
舒坦（宋代）

气味贤中好。
示翁子郑居士二首 其一
释函是（明代）

会得日用事无别，何妨嫁女又婚男。请看直下团圞处，莫被无生两字瞒。
和吕秘校 其六
徐积（宋代）

东平夫子困徒劳，又著青衫诣选曹。州县颇闻舆论屈，朝廷当用诏书褒。

囊中莫把诗编去，辇下方虞纸价高。曼倩若教为近侍，舍人须愧古无毛。
偈颂十五首 其十三
释法薰（宋代）

大海波涛涌，于江水逆流。龙王宫殿里，不见一人游。
送孙宾老守三池二首
李流谦（宋代）

百万貔貅尚枕戈，将军未复旧山河。
非干使者徵求急，正柰穷山饷挽何。
颇愿有言先牧养，不妨自署拙催科。
公余傥暇寻遗事，尘锁荒祠望刮摩。
次韵刘敷言咏梅四首
林季仲（宋代）

梅花笑我无佳句，惭愧诗翁亦姓林。
细看窗前陨秋叶，谁知雪底得春心。
断桥斜径光将夕，淡月疏云趣更深。
何处清香恼行客，江头跋马试教寻。
书晁说之《考牧图》後
苏轼（宋代）

我昔在田间，但知羊与牛。
川平牛背稳，如驾百斛舟。
舟行无人牛自移，我卧读书牛不知。
前有百尾羊，听我鞭声如鼓鼙。
我鞭不妄发，视其後者而鞭之。
泽中草木长，草长病牛羊。
寻山跨坑谷，腾趠筋骨强。
烟蓑雨笠长林下，老去而今空见画。
世间马耳射东风，悔不长作多牛翁。
旧里火后多有筑宅有太平客户也
戴表元（宋代）

人说离乡贱，归乡更莫论。
许询家莫干，杜甫客东屯。
废井微踪出，新邻杂语喧。
平生江海意，岁晚白榆村。
送肃庵长老归北
释月涧（宋代）

倒跨金狮别五台，峨嵋庐岳眼中埃。袖藏小白花归去，人道亲提东海来。
次韵和李寔父焰火行
舒岳祥（宋代）

山樵夏斩樗栎枝，受昼日炙兼风吹。
天寒岁晚见功用，春透肝风连腰肢。
一室暖香胜桦烛，破衲纫缝针线续。
床头翁子新篘成，翁媪分虀小筵席。
山家此乐无厌时，何须玉笋扶金卮。
我亦平生知此味，今年此味奇更奇。
山中低厂编错薪，不知山外飞氛尘。
一尘一窝榾柮老稚均，此时痛快出苦辛。
禽凤二绝
强至（宋代）

击搏微禽拙自防，网罗须触是寻常。
不知利嘴鹰扬处，却漫喧啾怨凤凰。
杜季习游恒山谒府帅刘公辄次刘彦常韵作二诗送之 其二
沈与求（宋代）

上相平胡不作难，已开亭障彻乌桓。公朝问罪知谁敌，穷虏要盟故自寒。

烽燧报安千徼肃，羽书飞捷万人看。书生梦想从军乐，隽语铭功墨未乾。
见张明府
释绍嵩（宋代）

雅淡天姿固可知，能除疾瘼似良医。
道涂夸客无他语，道是徵黄有近期。
戏题试衫
司空图（唐代）

朝班尽说人宜紫，洞府应无鹤着绯。

从此玉皇须破例，染霞裁赐地仙衣。
彩云轩
蔡元厉（宋代）

洞府神仙此是家，麻姑曾驻五云车。
峰前三尺寒泉水，犹有白莲开旧花。
栏中花
谢榛（明代）

雕栏花共倚，蜂蝶亦来多。一夕经风雨，雕栏护几何。
姜钟离挽词
楼钥（宋代）

门户期兴起，交朋务琢磨。
反身求大学，决意取儒科。
赞府声尤著，邻封惠亦多。
伤心濠上路，无复听弦歌。
寄昌化孙梅泉
牟巘五（宋代）

挥手秦稽信宿然，未行俄已两週天。
云缄尺素惟开后，雪辊双溪恐堕前。
高谊谁能似孙宰，旧题应复记苏仙。
何时布袜青鞋去，摘野芎苗古寺边。
闻雁杂咏 其十二 病起闻雁
成鹫（清代）

强起倚书愰，冷虫喧四围。多情惟旅雁，相劝授寒衣。

久病独无绪，远书来更稀。留君慰岑寂，江燕任先归。
追和白石马教授奉寄其玄孙马竹隐
陈献章（明代）

山深谷冷老烟霞，君住孤村第一家。一榻清风明月夜，钩窗閒对紫薇花。
契苾儿曲（并序）
石珝（明代）

君歌《契苾儿》，妾按龟兹舞。
酒尽灯欲灭，堂前鹦鹉语。
光顺门宣供奉郎，莲塘水暖双鸳鸯。
象床犀簟伏熊枕，春风夜簸花枝狂。
谁家少年眼如虎，犁断并州杏花雨。
赋得行舟逼远树一首
黄省曾（明代）

一苇泛遥空，桃花度绮风。五湖孤楫里，千里片帆中。

萍酒衔春绿，霞竿垂暮红。秦源何处所，摇思玉林宫。
惜花引
薛季宣（宋代）

废圃晨游，旧观历历。三径已荒芜，歌酒地，悄悄无人迹。

为山倾仄，支柱皆名石。桃李无言，为人岑寂。早绿暗红稀春去也，叹繁华难觅。

落花如积，谁与东风惜。
和孔义甫送谢丈致仕
郑侠（宋代）

公本神仙人，眸子如点漆。
少年富词学，胸府罗星日。
千邻告饥富，靡不售所乞。
清时登朊仕，直以名驾实，
非若势利徒，志意随缨绂。
舜立皋益来。文兴闳泰出。
辽辽天地间，千载兹会一。
神皇真圣神，群策期尽屈。
何意群虑卑，惟思进身疾。
然否差毫厘，愁冤腾万室。
天聪竟下听，罪已逾帝乙。
公时如巨龙，盘泊蝦蟹窟。
孰不念泽施，天人共欣怿。
宁知未艾服，恳恳乞骸骨。
不免使众疑，为高至遗物。
应思世役役，耽狥穷终没。
宁殊鸡与鹜，一饱归罝罻。
□□闻风清，是甘守圭荜。
忆秦娥·风声恶
汪元量（宋代）

风声恶。个人蕉萃凭高阁。凭高阁。相思无尽，泪珠偷落。锦书欲寄鸿难托。那堪更听边城角。边城角。又添烦恼，又添萧索。
伍主簿挽词
楼钥（宋代）

由来风谊独穹然，坐享家肥不计年。
堕帻何妨各百万，指囷宁复问三千。
灵椿老去仁宜寿，玉树种成身已仙。
衮衮公侯殊未已，正应含笑入重泉。
蛮庄用少陵白沙渡韵
马维翰（清代）

蚁缘转山腰，千尺耸埼岸。板屋数十家，衣装杂蕃汉。

问之曰蛮庄，邮程未及半。木杪出旌竿，前驱隔林唤。

水深泥滑滑，日澹风漫漫。修樾荫垂藤，点点牛羊散。

星火迫挽输，鱼贯人影乱。傥非幸有秋，箸画徒永叹。
春雪
李建勋（唐代）

随风竟日势漫漫，特地繁于故岁看。幽榭冻黏花屋重，

短檐斜湿燕巢寒。闲听不寐诗魂爽，净吃无厌酒肺干。

莫道便为桑麦药，亦胜焦涸到春残。
仙居道中
洪适（宋代）

雪霙方瑞腊，雨势欲凋年。此日信泥轼，来风侵坐毡。

为官浑漫尔，行邑又徒然。为报仙居令，无劳负弩前。
句 其五
洪刍（宋代）

谁折可怜花，置我经行处。
张尉惠诗和韵谢之三首
杨万里（宋代）

软红尘里眼曾开，若被新诗猛唤回。
借问锦心能底巧，更从月胁摘将来。
过河阴观楚汉遗垒
汪广洋（明代）

广武山前望虎牢，淡烟衰草没城皋。鸿沟岂限长江险，楚垒何城汉壁高。

此日登临悲鸟道，当时南北混鲸涛。河阴老树森幢盖，犹似銮舆驻白旄。
善恶二根不实偈
本净（唐代）

善既从心生，恶岂离心有。善恶是外缘，于心实不有。

舍恶送何是，取善令谁守？伤嗟二见人，攀缘两头走。

若悟本无心，始悔从前咎。
送顺师赴积庆院寂照庵结夏 其二
文彦博（宋代）

西堂旧有牧牛图，七祖真容列座隅。虽是宗门粗浅法，从粗入细到无馀。
游仙词三十三首 其二十
王镃（宋代）

偶巡三岛过瀛洲，閒把新绛系海虬。忽报词臣当直日，灵风吹到五云楼。
寄侄
陈造（宋代）

拥衾听良夜，风叶不馀飞。
天地清霜冷，江湖旅雁归。
幽人惜短梦，游子念征衣。
穷老人间世，愁城屡合围。
张守送羊羔酒将以三绝次韵答之
陈造（宋代）

生尝跪乳资名教，死去遗芳谥碧香。
洗盏开尝吾未敢，称冤肯入菜羹肠。
羊权山
黄甲（宋代）

闻道仙人萼绿华，曾来此地访仙家。
青衣数十随行处，环佩纷纷香雾车。
喜杜荀鹤及第
李昭象（唐代）

深岩贫复病，榜到见君名。贫病浑如失，山川顿觉清。

一春新酒兴，四海旧诗声。日使能吟者，西来步步轻。
赛神
陆游（宋代）

落日林间箫鼓声，村村倒社祝西西。扶翁儿大两髦髧，溉水渠西千耦耕。

家受一廛修本业，乡推三老主齐盟。日闻淮颍归王化，要使新民识太平。
金叵罗
洪亮吉（清代）

为丞郎，郎善盗。金叵罗，在官帽。为达官，官善温。胡桃油，献至尊。

为三司，司善刺。黄金丹，宽一死。为流囚，囚善柔。芜菁子，熏两眸。

盲人当国亦识古，官欲杀弟引庆父。盲人当国还倾朝，官欲杀舅引薄昭。

盲人耶，竟谁恃。外有和老公，内有女娲氏。
立藏主之三衢
释智愚（宋代）

一会灵山已七年，寸心如铁鼻辽天。
无端归去思前事，话到柯消石也穿。
咏怀四首
马仲琛（清代）

大道无隐现，取携惟所尚。真趣非外得，心远神自旷。

缅彼太虚化，声色且万状。触境皆妙绪，天地无尽藏。

俯仰兴悠悠，澹尔祛群妄。吾性并吾情，近在青苔上。
华严院西轩见芍药两枝追想吉祥赏花慨然有感
蔡襄（宋代）

烘帘微照自生光，吹面轻风与送香。
谁把金刀收绝艳，醉红深浅上钗梁。
食鱼忆新开湖
郑獬（宋代）

曾系画船湖北树，船家新撇白醪醅。
紫荷盖下黄金尺，只就罾头买得来。
游郑园和张水南司成韵三首 其二
孙承恩（明代）

胜会难期一笑同，招延此日荷贤东。上客自吟青玉案，野蔬不羡紫驼峰。

黄尘陆海蒸炎暑，碧树荷亭起夕风。对酒无穷山谷兴，隔花已听景阳钟。
役所书事用山谷观化韵 其一
赵鼎（宋代）

武陵归棹几重山，回首沧波锁暮烟。一寸愁生千万斛，可能容易付湘弦。
和韩毅伯韵三首
王炎（宋代）

有客回车肯再过，天寒冰雪满关河。
家贫草具惟鸡黍，地僻柴门但雀罗。
人固刚肠穷已甚，天无老眼命如何。
男儿自许功名事，相对肯悲弹剑歌。
自湘乡趋邵阳以避谤不敢取道衡岳有感五首 其三
李纲（宋代）

恭闻南岳魏夫人，绛节霓旌拥玉轮。我欲他年受真诀，先从碧海涤埃尘。
庚戍京邸除夕
赵完璧（明代）

的的寒灯照寂寥，悽悽乡国望迢遥。樽前欲醉肠应断，客里逢春冷未消。

雪暗归鸿书不至，云迷孤鹤思无聊。衰年合笑燕山客，独对东风慕圣朝。
送西秦张仲实游大涤洞天
周密（宋代）

玉室金堂积翠边，旧游犹记劫灰前。禽声夜捣千年药，花片春浮九锁泉。

洞府暗通沧海路，楼居何异化城仙。茶香笋美松醪熟，正好山中过禁烟。
浏阳五咏 其二 归鸿阁
杨时（宋代）

帘捲晴空独倚栏，冥鸿点点有无间。秋风注目无人会，时与白云相对閒。
琼花
苏泂（宋代）

一树婆娑种月华，夜阑依旧护风沙。
今年不往扬州过，曾看夫人庙里花。
友人别十四韵
卢宁（明代）

怅望清江浦，游子忽远辞。咄唶羞举笔，为子长相思。

子行白日暮，珠光泫江湄。远送青郊外，秋色黄金卮。

丈夫豪志意，百折非所疑。屈伸自有数，前途讵能期。

振衣秦日观，奋翊云梦陂。岂能效鹪鹩，回翔百里枝。

子年正英妙，浩气凌云霓。雪案宿灯火，锦素澄玻瓈。

射策君门去，和凝良子师。仰建公傅业，心印登庸奇。

凉月千山皓，丹梧一叶垂。感此重悽悄，命驾俱西驰。
送张仲甫赴酒杯参议
王之道（宋代）

我生坐疏拙，逢人辄倾倒。
语言无浅深，出口被伊恼。
为孽匪天作，受攻本谁造。
惩非每嚼舌，事已复自蹈。
可怜愚不灵，蹭蹬到今老。
识君无几时，底里见襟抱。
古人重倾盖，相从恨不早。
是行若登仙，江山为君好。
无繇挽书鷁，此意增恋嫪。
何当寄相思，临风慰衰槁。
布袋赞
释心月（宋代）

矬而肥，肥而痴。
肩驼背负，或徐或驰。
回头处，微笑时，
此意明明说向谁。
后汉昭烈帝
郭之奇（明代）

东都十二炎精朽，献生不辰虚名守。桓桓帝室豫州刘，垂膝顾耳中山后。

天下英雄惟使君，北海亦知世间有。离鞍每恨肉时生，失匕宁因雷动手。

奔袁屈吕似饥鹰，客表依权同丧狗。非缘冰鉴出茅庐，安得布衣辞南亩。

鱼水当年属卧龙，蛟云是日骧池首。自从三顾定三分，分荆据益休惭忸。

重兴一姓本稀闻，以霸为王终逆取。王佐虽称管乐俦，杰人已踞孙曹右。

岂知白帝挫猇亭，忍教金刀传木偶。鞠躬尽力尔为谁，七擒六出酬恩厚。

堪怜五丈落前星，强延四十贻阿斗。呜呼安乐乐其亡，哭庙空馀北地王。
金陵中秋
文徵明（明代）

雨晴秋色满长安，月贯黄云百宝团。见说清光天下共，不图今夜客中看。

天垂紫禁星河淡，江绕金城风露寒。吹断碧箫丹桂发，玉人何处倚阑干。
和寿州宋待制九题其三白莲堂
梅尧臣（宋代）

蟋蟀在秋堂，芙蕖出深水。
浩露同一色，澄澈寒监里。
佳人耻施朱，欲与天真比。
沙鸟闲且都，谁将拟公子。
偈颂一百零一首 其六十七
释慧性（宋代）

才开口又成剩语，不开口又成增语，发机须是千钧弩。

草店家风别，翻云又覆雨。若是陶渊明，攒眉便归去。
送张寺丞
李觏（宋代）

三载居邻县，得闻金玉音。路遥相见少，道合受知深。

已矣瓜时戍，悠哉魏阙心。归舟望不及，白日隐寒林。
渔父辞
毛直方（宋代）

本无租赋本无田，不知历日不知年。
谁信渔家小船上，犹是无怀并葛天。
尝云芝茶
刘秉忠（元代）

铁色皴皮带老霜，含英咀美入诗肠。舌根未得天真味，鼻观先通圣妙香。

海上精华难品第，江南草木属寻常。待将肤凑浸微汗，毛骨生风六月凉。
来报豚儿生志喜一首
杨慎（明代）

鱼札报堂琅，犀兵走阿幢。弧悬金雀幔，花灿玉虫缸。

老蚌宁嘲晚，明珠讶许双。归来梨枣熟，笑傲倚陶窗。
焦彦昭失中子
李俊民（金朝）

相逢地下果何如，自谓情钟亦太愚。未必珠能空老蚌，岂期玄不与童乌。

且怜商也无三罪，尚喜徐卿有二雏。万事尽归天予夺，速宜收泪谢玄夫。
送龙词
邵普（宋代）

奠桂酒兮椒桨，杂肴蔬兮荐堂皇。
愿龙垂休兮时厥雨晹，丰年之报兮不敢忘。
重九日宴江阴
杜审言（唐代）

蟋蟀期归晚，茱萸节候新。降霜青女月，送酒白衣人。

高兴要长寿，卑栖隔近臣。龙沙即此地，旧俗坐为邻。
少参漆公太史赵公过浮丘 其一
黎民表（明代）

负郭初开一径荒，丹丘云气尚微茫。松间更有潮通井，坛畔谁知石化羊。

太史探书经禹穴，群公持斧靖炎方。疏才幸际升平日，不逐青螺去故乡。
客中作
牟融（唐代）

千里云山恋旧游，寒窗凉雨夜悠悠。浮亭花竹频劳梦，

别路风悠半是愁。芳草傍人空对酒，流年多病倦登楼。

一杯重向樽前醉，莫遣相思累白头。
寄马全玉
刘跂（宋代）

岁月如归鸿，秋至欻将翔。郊原带爽气，榆柳媚无光。

客子抱幽独，耿耿谁与明。不辞青鞋贱，来蹑君子堂。

君子松桧姿，劲不惨风霜。其交淡如水，众口未易尝。

忘言默领会，此意却难忘。不饮知酒趣，聊复酌公浆。

寒灯夜寥阒，一笑未渠央。谁令别离此，梦寐长相望。
广陵茱萸湾晚泊
贺铸（宋代）

冷云抛雪未成花，过埭东风冻著沙。
荻浦渔归初下雁，枫桥市散祗啼鸦。
旧闻南国饶春事，行见东风换物华。
老病心情亦何有，药囊诗卷是生涯。
白云山作
李待问（明代）

为挹仙踪拄碧筇，白云峰接紫云峰。山连罗障秋涵郭，寺挂流霞暮隐钟。

落月未归珠树鹤，飞泉常护法池龙。蘼芜丹灶今何处，始忆神楼不易逢。
过白衣庄
黄公度（宋代）

草树天边碧，溪流雨外浑。
仆夫经燕岫，筋力尽龙门。
斜日当幽径，轻风度晚村。
築场茅屋底，约{上四下各}似东屯。
谢彭守送花
李石（宋代）

别去名园走路尘，啼妆犹浥露痕新。
且陪东阁诸侯客，粗了西湖一半春。
试与清泉召魂魄，已惊黄蜡损精神。
回头却忆风流守，金粉珊珊堕舞茵。
柳梢青·赠妓小琼英
倪瓒（元代）

楼上玉笙吹彻。白露冷、飞琼佩玦。黛浅含颦，香残栖梦，子规啼月。
扬州往事荒凉，有多少、愁萦思结。燕语空梁，鸥盟寒渚，画阑飘雪。
送陆放翁赴落致仕修史之命
苏泂（宋代）

先生天下名，有耳谁不知。
区区以蠡测，于海徒赘辞。
弟子事先生，丱角以至斯。
文章起婴慕，德行随萧规。
昨闻挂衣冠，固共识者疑。
岂期平生学，终郁海里施。
先生健而武，神志元未衰。
每登渔隐堂，再拜奉履綦。
留我坐终日，诲我忘其疲。
送我出重门，行步又若飞。
或捉笔大书，或脱口赋诗。
或时几酌我，自倒金屈卮。
我出谓客言，先生寿期颐。
上为天下贺，下以贺吾师。
在郊一角麟，藏六五总龟。
先生固高世，而世肯我违。
情知渭滨载，谩道渊明归。
果然一札下，未觉十年迟。
堂堂孝庙史，当代谁宜为。
二十八年间，凡事公见之。
英灵果在天，笔削讵敢私。
矧惟陛下圣，益重黄发咨。
湖山晚无用，遭逢乃今兹。
先生顾谓我，万物各有时。
送赵六贞固
宋之问（唐代）

目断南浦云，心醉东郊柳。怨别此何时，春芳来已久。

与君共时物，尽此盈樽酒。始愿今不从，春风恋携手。
凤鹤鹊三题与江社同赋
张蕴（宋代）

一去朝阳寂不闻，西康台北起寒云。
梧花竹实年年事，柰此喧啾百鸟群。
和袭美为新罗弘惠上人撰灵鹫山周禅师碑送归诗
陆龟蒙（唐代）

一函迢递过东瀛，只为先生处乞铭。已得雄词封静检，

却怀孤影在禅庭。春过异国人应写，夜读沧洲怪亦听。

遥想勒成新塔下，尽望空碧礼文星。
和刘后村梅花百咏
方蒙仲（宋代）

树边久立任衣单，为爱天香彻骨寒。
脑子斛量犹觉臭，安知人世有沉檀。
题姑苏陆友仁所藏卫青印
揭傒斯（元代）

白玉蟠螭小篆文，姓名识得卫将军。卫将军，今何在，白草茫茫古时塞。

将军功业汉山河，江南陆郎古意多。
丙卿还乡里卖药躬耕予喜而赋诗为别
虞堪（明代）

季卿为医世无双，十载挈家游此邦。逢人卖药不二价，教子读书同一窗。

我昔长呼绮里季，而今归学鹿门庞。明年何处听春雨，杏花如锦照澄江。
城山国清塘
李丑父（宋代）

平田一水自萦回，喜见兹塘亦壮哉。夏潦久收犹浩渺，壶山近看更崔巍。

刺船葑蓼中边去，唤月烟岚外面来。见说艾轩诗句好，不逢墨迹重徘徊。
夜雨不睡
郑清之（宋代）

浮湛世事付洪乔，欹枕迢迢度永宵。
雨细无声檐溜滴，香残有炉篆烟锁。
翻盆硕鼠全欺暗，绕鬓飞蚊始作娇。
老去易惊寒暑变，几多今夕又明朝。
依韵和粹中早春
强至（宋代）

寒威犹压晓，淑气已回春。
不道朱颜旧，刚怜华岁新。
震雷将出地，蛰户莫存身。
渐报莺花信，眉头日渐伸。
挽铜里叶提点
洪咨夔（宋代）

养性居士白，用心承事黄。
春风花竹墅，秋雨脍莼乡。
简淡趋真谛，廉平絜义方。
志幽无长语，手墨粲琳琅。
残句荔枝已成吾发白
苏轼（宋代）

荔枝已成吾发白，犹作江南未归客。
和胡宿韵寄蒋之奇
邓忠臣（宋代）

梦罢静思岩野回，何心商鼎作羙梅。
东门祖帐新光宠，北斗枢羙旧冠魁。
无故弟兄真可乐，相忘父子总多才。
扁舟若向乐吴去，几杖何由日夕陪。
花时留郡归已初夏事六首
黎廷瑞（宋代）

山中幽兴尽无穷，不管萧萧四壁空。
渐觉愚巾便暑戴，偶逢贤酒亦时中。
映阶草色带朝雨，隔屋笋香吹晚风。
搔首南窗有奇事，绿杨初破石榴红。
读史有感
释文珦（宋代）

明良但间作，琐琐常相因。
谗谀既得志，圣哲多罹屯。
大化造万物，差品难具陈。
薰莸不同器，仁暴当异伦。
使之混而处，枘凿安能亲。
西伯居羑里，仲尼伤获麟。
遂使黄绮徒工，商山终避秦。
潄泉茹紫芝，挥手谢世人。
和邓慎思重九考罢试卷书呈同院诸公
耿南仲（宋代）

贡珍已选茂良充，犹被拘縻类缚钟。
渌酒强陪高馆饮，黄花不似故雷逢。
棋枰苦战挑灯坐，藓壁閒提捧砚从。
风叶满庭秋索寞，更筹向尽睡方浓。
偈五首
释弥光（宋代）

儿时曾向山前住，老大还归山上来。
云外堂前逢蔡柳，大家拍掌笑咍咍。
百丈山
袁陟（宋代）

复岭逾崷崒，层崖遍屈盘。
寺当幽谷面，路指白云端。
树老苍天骨，蓝凝上帝冠。
右屏秋已冻，板屋夜多寒。
三宿孤不恋，千山远梦残。
惟悉钟动晓，西下见征鞍。
韩山气象　公讳愈
郭之奇（明代）

道心原古圣，佛骨抗时君。飞檄临潮渚，千秋仰遗文。
崇安分水岭
陈渊（宋代）

已见江南草木菲，笋舆愁下乱山围。但将双泪凭西注，寄语江神稳送归。
小重山·一夜西风响翠条
赵长卿（宋代）

一夜西风响翠条。碧纱窗外雨，长凉飙。朝来绿涨水平桥。添清景，疏韵入芭蕉。

坐久篆烟销。多情人去后，信音遥。即今消瘦沈郎腰。悲秋切，虚度可人宵。
游委羽山
王居安（宋代）

几日山不到，到山心自清。棱棱有方石，拾得通仙灵。
送孙景贤归江东
刘崧（元代）

客有敬亭思，春愁何渺然。
谢公墩上月，已照江西船。
船头花乱飞，酾酒发鸣鼓。
四顾不成欢，悲歌泪如雨。
壮游南海上，曾着从事衫。
骢马青连钱，驰突开巉岩。
南归阻艰难，寄食赣江侧。
多谢尚书公，看客好颜色。
高筵列绮馔，宾客如流云。
舞剑万人却，谈兵四座闻。
年华逐流水，五见杨柳绿。
夜夜梦故山，浮云满岩曲。
兹行未可住，却望江东还。
人散井邑空，鸟啼烟树间。
殷勤候高堂，次第访邻里。
山栗与木瓜，离离照烟紫。
放船弄明月，蹑屐凌翠微。
春风久相待，吹老薜萝衣。
南平二月暮，惆怅忽成别。
把臂共论心，知君有奇节。
东游我所愿，远作秋风期。
却携采石酒，高咏敬亭诗。
银毫
汪藻（宋代）

玉为蟾蜍冰作滴，乌丝栏开宝鸦墨。天孙夜拾瑶草归，醉舞银毫斗春碧。
成都浣花草堂杜少陵祠 其六
于式枚（清代）

等是三川客，飘零滞一乡。死生房太尉，羁旅汉中王。

江汉堪终老，彭嘉各异方。白鸥如可狎，真欲赋沧浪。
燕京四时歌 其四 冬
徐祯卿（明代）

葡萄新酒泼流霞，十月燕山雪作花。天子后庭誇玉树，昭君胡服拂琵琶。
麻沙八景诗 其二 烟村春雨
蔡元定（宋代）

堆螺叠翠耸奇峰，花柳村村绿间红。不有翠微翁说破，谁知春在雨烟中。
题孟姜女
王淑拤（明代）

祠前芳草踏还生，今昔犹存姜女名。判死一身归大块，误人百岁是长城。

形留石镜寒生魄，泪滴岩泉夜有声。故国云山隔湘楚，芳踪何处觅归程。
鸡鸣山短歌
杜堮（清代）

饮马下白登，挥辔出开平。每有早行人，至此闻鸡鸣。

岧岧飞狐岭，黯黯沙城戍。亦有投止客，夜听鸡鸣去。

鸡鸣星始稀，寒霜拂人衣。关河不可极，游子常怀悲。

鸡鸣天下晓，西风吹白草。行路古今难，人共沙场老。
寿允升贺父母
王应斗（明代）

累岁阴云黯弗彰，疾风未扰灌坛疆。不缘泽国惊波险，谁识山城化日长。

新息生男皆字贾，道州有子悉称阳。群呼莫谓讴歌细，巳听欢声彻帝乡。
涌泉亭
赵汝腾（宋代）

涌泉亭畔坐蒙茸，手指三江抚万松。
石鼓生云深有意，珠骊吐水密无踪。
禽声人语同时乐，林影日华相映重。
邂逅一樽开笑口，菊萸犹笑不从容。
题高斋
赵抃（宋代）

腰佩黄金已退藏，个中消息也寻常。时人要识高斋老，只是柯村赵四郎。
出清口
陈师道（宋代）

家世山东饱耕稼，晚托一舟顺流下。
渔沟寒饼不下箸，推柂转流更五夜。
平明放溜出清口，霜落潮回雾连野。
平淮一梦三十里，有日无风神所借。
似怜忧患满人间，百孔千疮容一罅。
文章末技将自效，语不惊人神可嚇。
子女玉帛君所余，寄声白鸟烦多谢。
景德祀九宫贵神三首
佚名（隋代）

倬彼垂象，照临下土。
躔次运行，功德周普。
九宫既位，惟德是辅。
神之至上，皇皇斯覩。
秋晓
李廌（宋代）

秋色已飘零，凄凄晓更清。
芜城宿残霭，云日递微明。
瓦冷寒霜色，庭空槁叶声。
悲欢更盈耳，箫鼓和铙钲。
步月
韩维（宋代）

初阳夺残凛，和气不待春。
况兹华月白，光彩清路尘。
整我巾与屦，迢遥步城闉。
仰观众星色，收芒避孤轮。
虚无一境间，岂复知吾身。
嗟哉御风者，有待奚足珍。
瓶花斋雨集天台寺僧适以鹿衔草至瓯亭索赋分䪨
全祖望（清代）

小草曰吴风，其来自洞天。逐逐千年鹿，见之口流涎。

藉以金庭茅，沃以桐柏泉。一茎足疗饥，十茎足忘寒。

久久遂跨鹿，御风游层元。寺僧日拾之，珍重禅枝前。

时从绮霞中，一接紫柏烟。道力兼佛力，妙合弥神完。

词客一见喜，拟取投觥船。向我徵掌故，欲补桐君萹。

鸦衔足消毒，蛇衔足摧坚。龙衔足导气，功效各有传。

惟群动有鹿，亦最夸长年。其类为群麋，嗜好伯仲间。

解角候虽别，口泽颇同然。我闻其赋材，上禀鹑鸟躔。

阳冰暨阴大，道在互节宣。谓宜参二冬，和齐乃无愆。

或者妄解之，贻误不可言。愿君更致详，折衷访臞仙。

吾衰已冉冉，百忧感缠绵。鹿亭大小韭，力不振积孱。

何当度阆风，长啸弃尘缘。今夕且听雨，蕉窗漏溅溅。
赠解头贾嵩
赵嘏（唐代）

贾生名迹忽无伦，十月长安看尽春。

顾我先鸣还自笑，空沾一第是何人。
竹{左鼠右留}
王禹偁（宋代）

商岭多修篁，苍翠连山谷。
有鼠生其中，荐食无厌足。
春笋啮生生，秋筠折寒玉。
饫饱致肥腯，优游恣蕃育。
林密鸢不攫，穴深犬难逐。
凤凰饿欲死，彼实无一掬。
唯此竹间{左鼠右留}，琅玕长满腹。
暖戏绿丛阴，举头傲鸿鹄。
不知商山民，爱尔身上肉。
有锸利其锋，有锥銛于镞。
开穴窘如囚，洞胸声似哭。
膏血尚淋漓，携来入市鬻。
竹也比贤良，鼠兮类盲俗。
所食既非宜，所祸诚知速。
吁嗟狡小人，乘时窃君禄。
贵依社树神，俸盗太仓粟。
笙箕佞舌鸣，药石嘉言伏。
朝见秉大权，夕闻罹显戮。
李斯具五刑，赵高夷三族。
信有司杀者，在暗明於烛。
彼狡勿害，贤彼鼠无食竹。
乌夜啼（中秋）
刘辰翁（宋代）

素娥醉语曾留。又中秋。待得重圆谁妒、两悠悠。

向愁旱，今愁水，没中洲。看取明朝晴去、不须愁。
次韵高龙洲入道
陈深（宋代）

轩车绝华念，野服遂幽情。
白鹭临溪逈，玄蝉馀露清。
弃家师季伟，莳药友通明。
且结烟念客，谁论世上名。
送秦少逸
释德洪（宋代）

秦郎毛骨玉壶秋，望见令人忘百忧。便觉宗之未潇洒，肯容如晦独风流。

来为南岳翛然别，去作东华烂熳游。想见醉围红粉处，雪笺佳句挽银钩。
游仙 其八
薛蕙（明代）

采药谒东海，芝石被神渚。借问此何乡，乃是真人所。

青峰万馀仞，去天复几许。沄沄赤泉涌，亭亭白云举。

凄风薄穹岫，鸾鹄整其羽。空山寂无人，含啸独延伫。
子虚航重湖之险远过山中辄次维心韵以谢 其四
沈与求（宋代）

宝历方重启，英才必尽搜。题舆偶淹泊，榜道会营求。

浪漫贫逾适，经纶老未酬。云林得携手，切勿志穷愁。
详定试卷二首
王安石（宋代）

帘垂咫尺断经过，把卷空闻笑语多。
论众势难专可否，法严人更谨谁何。
文章直使看无纇，勋业安能保不磨。
疑有高鸿在寥廓，未应回首顾张罗。
冻藕
周南（宋代）

雪藕前身玉井莲，与泥俱出又经年。
长卿渴杀郫筒酿，乞与春塘范堰船。
戏成寄介然先辈
李光（宋代）

鸣鸠隔屋报新晴，小阁幽窗分外明。怪底女僮来涤砚，无人知是和诗成。
念奴娇 家次闲宝月山居图次闲先人有旧居在宝月山今已屡迁矣追忆不忘因绘此图
赵庆熹（清代）

旧时门巷，有旧时池馆，旧时花石。一带弯环屏障好，对面蛾眉山色。

细径羊肠，疏篱麂眼，此境都如昔。春来双燕，杏梁还是相识。

尚记丸髻荷衣，儿时学步，细数山坡级。转眼沧桑尘事换，已是可怜陈迹。

画里人琴，卷中诗句，也变山阳笛。蒲团香袅，结庐终胜行客。
雨泊阊门
苏廷魁（清代）

悄听孤舟雨，能回万里心。寒山钟不到，笠泽意何深。

把钓惭真隐，啼乌奈苦吟。姑苏城下水，十载托知音。
漫述
黄庚（元代）

文盟无主江湖冷，诗社欠人风月闲。
老去盍为归隐计，却於何处买青山。
美哉亭
陈与义（宋代）

西出城皋关，土谷仅容驼。
天挂一疋练，双崖斗嵯峩。
忽然五丈缺，亭构如危窠。
青山丽中原，白日照大河。
下视万里川，草木何其多。
临高一吐气，却奈雄风何。
辛苦生一快，造物巧揣摩。
险易终不偿，翻身下残坡。
宿湖边山寺
顾况（唐代）

群峰过雨涧淙淙，松下扉扃白鹤双。香透经窗笼桧柏，

云生梵鹤湿幡幢。蒲团僧定风过席，苇岸渔歌月堕江。

谁悟此生同寂灭，老禅慧力得心降。
自嘲落牙
曹琰（宋代）

昨朝饭里有粗砂，隐落翁翁一个牙。
为报妻儿莫惆怅，见存足以养浑家。
招诸公入社诗十首 其十 招镇君
释函可（明代）

聪明正直亦前因，五戒曾闻授岳神。我到冀营君是主，净除庭雪待风轮。
偈颂一百四十一首
释师范（宋代）

天上星，地下木。
见便见，休□速。
老瞿昙，空捏目。
三七日，心返复。
从此拿空便脱空，天上人间遍流毒。
带累儿孙直至今，医得耳聋成瞎秃。
鄮峰虽与同路行，却不与他同处宿。
宴左山二首 其一
刘跂（宋代）

闰冬节物晏，十月犹素秋。招提阳冈路，宛在岘山头。

史君有高致，尊酒擅一丘。欢颜动长啸，松菊含春柔。

风清宿雾断，地迥行潦收。时令将凛落，飞光为谁留。
玉隆得丹芝
陆游（宋代）

何用金丹九转成，手持芝草已身轻。
祥云平地拥笙鹤，便自西山朝玉京。
送李文授知括苍
孙应时（宋代）

中兴尚有名臣子，江表能馀正始音。
拟赞经纶须老手，更分符竹此何心。
麒麟阁上风云旧，烟雨楼前山水深。
世事由来偶然耳，公馀端不废清吟。
送张瑶贬五谿尉
高适（唐代）

他日维桢干，明时悬镆铘。江山遥去国，妻子独还家。

离别无嫌远，沉浮勿强嗟。南登有词赋，知尔吊长沙。
晚望京邑
宋庠（宋代）

暮垒初休角，孤谯半掩门。鸿声骋寥泬，鸦意恋黄昏。

远岫排头碧，春河彻底浑。关东三百里，依约是天阍。
送从侄滁州觐省
卢纶（唐代）

爱尔似龙媒，翩翩千里回。书从外氏学，竹自晋时栽。

拥棹逢鸥舞，凭阑见雨来。上堂多庆乐，不醉莫停杯。
麾侄献状元红菊诗以贻之
黄衷（明代）

云路龙头宠最荣，幽花犹自擅嘉名。老予一笑浑忘却，为爱传芳与后生。
多景楼
吴惟信（宋代）

此地昔曾游，今朝复上楼。江枫秋雨过，塞草夕阳愁。

渡急传邮箭，沙危阁战舟。栏干空自倚，何许是神州。
道无情
尹志平（元代）

十月小春时令。万物归根安静。独我水云间。过东山。

直指古燕无定。老也敢违天命。回首望终南。再来参。
答二郭诗 其二
嵇康（魏晋）

昔蒙父兄祚。少得离负荷。因疏遂成懒。寝迹北山阿。但愿养性命。终己靡有他。良辰不我期。当年值纷华。坎凛趣世教。常恐婴网罗。
羲农邈已远。拊膺独咨嗟。朔戒贵尚容。渔父好扬波。虽逸亦已难。非余心所嘉。岂若翔区外。餐琼漱朝霞。遗物弃鄙累。逍遥游太和。
结友集灵岳。弹琴登清歌。有能从我者。古人何足多。
点绛唇（代香严荣老）
向子諲（宋代）

不昧本来，太虚明月流辉过。令行独坐。高下都由我。

玉轸园弦，谁对秋风和。还知么。老庞一个。识得机关破。
再赋七言
刘筠（宋代）

纫兰为佩桂为舟，北渚云飞发櫂讴。
已有万丝能结怨，不须千盖强障羞。
金隄勃窣谁同上，翠帟缤纷客自留。
欲选浣纱倾敌国，越王更起近江楼。
句 其四
郎士元（唐代）

马令无茶分。
颂古十七首
释道行（宋代）

用尽自己心，笑破他人口。
八角磨盘空里走，金氇现子变作狗。
望李陵台
陈诚（明代）

荒台说李陵，一望倍伤情。
晚日湖沙没，春风塞草生。
回头思汉主，洒泪别苏卿。
可惜终夷虏，千秋秽令名。
赋得观涛诗
徐防（两汉）

云容杂浪起，楚水漫吴流。渐看遥树没，稍见远天浮。

渔人迷旧浦，海鸟失前洲。不测沧溟旷，轻鳞幸自游。
题永康县山光阁
李新（宋代）

吹鬓东风可但寒，倦飞孤鹤已知还。
花光弄暖翻承雪，云翼回阴却见山。
野水曲行林下绿，春禽唤出梦中閒。
欲营老宅南头住，待驻人间耐久颜。
和史太师蜗室三首
释宝昙（宋代）

卧听花敷宝篆灰，坐看野马与尘埃。
有时笑入棋声去，千骑雷奔挽不回。
乙未二月望后大雪感而有作
王家枚（清代）

天意已如此，苍生可奈何。迅雷非节后，急雪入春多。

江上方营垒，闽中未止戈。谁欤司阍者，失计扼关河。
墙外丁香花盛开感赋
陈维崧（清代）

攀来尚隔，望处偏清，算怎到花开，阑珊春已在长亭。
滴粉搓酥，小红墙角倍分明。
年年此际，笼归马上，递遍春城。
昨岁看花，有人秃袖，擘阮挨筝。
怅新来梁间燕去，往事星星。
只有邻花，不作路旁情。
夜深难睡，缤纷花影，筛满空庭。
题龙祠米元晖词后
刘宰（宋代）

醉笔淋漓纪胜寻，重来尚想百年心。
浪将一字殊先后，谁识朱弦太古音。
安福殿千叶双头并枝白牡丹歌
宋庠（宋代）

三月春风满瑶水，珍丛瑞薄纷难纪。
皭若兹花四照中，扬蕤独茂千龄祉。
千龄丕应在重葩，双吐琼房彰协华。
秀跗即镂平台雪，宝艳宁争台岭霞。
球栏黼幄遥相映，姑射仙姿玉虚境。
结根已近尧蓂阶，借媚非关汉莲井。
天襟多豫玩群芳，彼美幽姿首效祥。
都缘剩沐太和润，況自频分私照光。
凭休托粹成奇质，一卉时来遂逢吉。
愿将药品誌佳名，永续芝房腾茂实。
九月十六日文兴折赠绿萼梅数枝花多而甚香非
赵蕃（宋代）

旧闻良月似春时，真有梅花如许枝。
绿萼深宜翠羽宿，静香独许蜜蜂知。
木犀莫道开能再，庭菊无嗟晚乃移。
不是南方地偏暖，宠光潜已落天涯。
夜意
陆游（宋代）

睡觉邻鸡已再啼，蓬窗灯暗雨凄凄。
东家蹇驴不用借，明日门前一尺泥。
莫愁湖
姚斌敏（清代）

《子夜歌》声出画楼，湖名从此擅千秋。无愁天子愁还在，争似卢家有莫愁。
声声慢 雨窗无寐，别绪盈怀，慢倚此解，并寄都门
袁绶（清代）

绵绵密密。飒飒萧萧，悠悠飏飏日日。才入红蕉，似和乱蛩催织。

金铺夜深静掩，闪兰釭、玉虫明灭。翠袖薄，恁新凉如水，倚阑无力。

此际浑疑中酒，待说与、心期又谁知得。点滴西窗，不管有人凄绝。

欢场甚时再省，听高楼、一声横笛。漫凝睇，怕秋风、吹瘦倦客。
斑竹祠
汪遵（唐代）

九处烟霞九处昏，一回延首一销魂。

因凭直节流红泪，图得千秋见血痕。
上王荆公墓
曾肇（宋代）

天上龙胡断，人间鵩鸟来。未应淮水竭，所惜泰山颓。

华屋今非昔，佳城闭不开。白头门下士，怅望有馀哀。
赠方士赖生
王世贞（明代）

还是江东赖布衣，芒鞋竹杖款荆扉。于今参得茅家诀，不向青山问所归。
宿西岳白石院
无可（唐代）

白石上嵌空，寒云西复东。瀑流悬住处，雏鹤失禅中。

岳壁松多古，坛基雪不通。未能亲近去，拥褐愧相同。
渡浉水再过申州寻紫霞观杨道士
欧大任（明代）

贤隐山连郡，城头半紫霞。酒人浉水月，剑客洞庭花。

投杖今何处，悬壶即是家。君逢勾漏令，不必问丹砂。
东天目 其一
施枢（宋代）

不辞巇险访龙潭，潭底无穷碧似蓝。乱石鸣滩溪过九，飞泉泻瀑堑分三。

虽然道士能相引，不比樵人得尽谙。怊怅飞桥无路到，乘风应许御云骖。
闲中自咏
陆游（宋代）

小艇上时皆绿水，短筇到处即青山。
二十四考中书令，不换先生半日闲。
同吴居安入开善四首·宿省轩
刘子翚（宋代）

夜空合一寂，扰扰息万劳。
幽怀耿不寐，孤灯侧残膏。
稍知山雨来，声在横林高。
凄然却成梦，梦泛秋江涛。
将筑南屋借功田家
苏辙（宋代）

先人敞庐寄西南，不归三纪今何堪。
卜营菟裘阅岁三，西成黍豆余石甔。
借功田家并钁杴，农事未起来不嫌。
并遣浮客从丁男，芒鞋秃巾短後衫。
杵声登登骇闾阎，期我一月久不厌。
我方穷困人所谙，有求不答心自甘。
一言见许不妄谈，饮汝信厚心怀惭。
晨炊暮饷增醯盐，归时不碍田与蚕。
点绛唇·越山见梅
吴文英（宋代）

春未来时，酒携不到千岩路。瘦还如许。晚色天寒处。
无限新愁，难对风前语。行人去。暗消春素。横笛空山暮。
江村同方山人子服过寒山寺访旭上人
张元凯（明代）

旷适柴桑叟，栖迟萧寺邻。贫家春酒绿，细雨杏花新。

澹虑全轻物，忘机不畏人。远公能好客，因尔得相亲。
挽杨提举
刘宰（宋代）

宝经堂上集儒绅，尚记囊书走下陈。
学业如公本天得，笑谈于下最情亲。
连床风雨寒窗夜，杯酒湖山上国春。
坏壁无由见题字，旧游回首重伤神。
古断肠曲三十首 其五
周端臣（宋代）

条风窗户柳阴阴，云碧春衫熨水沉。花里小栏人不到，流莺啼起去年心。
九日落星山登高
徐铉（宋代）

秋暮天高稻穟成，落星山上会诸宾。黄花泛酒依流俗，

白发满头思古人。岩影晚看云出岫，湖光遥见客垂纶。

风烟不改年长度，终待林泉老此身。
次危纪善五十韵倍成千字献蜀王
方孝孺（明代）

历数归真主，皇威定八荒。奉天颁正朔，截海统封疆。

建国遵姚姒，贻谋鄙晋唐。德星临井络，全蜀仰贤王。

白日开金殿，红云绽绣裳。舆图文献域，城阙武担阳。

地秀多才彦，田腴足稻梁。十年藩辅重，万里幅员长。

南土通滇𤏡，东陲带沔湘。周封元过楚，禹贡旧称梁。

盛德超中古，高名冠四方。擎天为柱石，瑞世比鸾凰。

禦众枢机简，临朝礼貌庄。正冠居便座，决事处斋房。

实践循𧠺矩，精思入混茫。小臣名尽记，直士谏无妨。

该博尤知要，英明匪过刚。群书陪几席，前哲俨羔墙。

旦奭宜方驾，间平合侍傍。事神孚肸蚃，钦圣祝穹苍。

讲学心无逸，忧民意不忘。陈经黄閤老，问俗白髯郎。

不泄亲毛颖，知微却杜康。青云随鹤驾，紫绶列鹓行。

汉代𧠺模大，周官法制详。懿亲思鲁卫，洪业重高光。

师古人为鉴，存心礼自防。不知千乘贵，惟恐一夫伤。

饿殍虞填壑，流民闵陷羌。冰缣赎贱颖，玉粒饫饥肠。

但欲赒黎庶，宁辞罄积仓。分曹具饘粥，随处集羸尪。

有嗿群声沸，相携蹇步蹡。胥靡无横夭，盗贼耻相攘。

恩出蠲租令，欢腾施药坊。婴孩颁谷养，胔骼赐棺藏。

故老偏优礼，先贤尽表章。中兴想刘葛，佐运念关张。

拟植千寻柏，还栽八百桑。庙堂新䆳宇，剑履列长廊。

杜屋重轮奂，花溪顿炜煌。齐名图至白，接武配苏黄。

善政俱脩举，仁声远播扬。校人驯柙虎，膳宰纵河鲂。

要使天心顺，宁教物命戕。至诚通造化，惠泽及飞翔。

渊懿真堪述，谦恭莫肯当。崇儒先五教，建极重三纲。

开馆延耆艾，隆师锡篚筐。衣冠仪秩秩，弦诵韵洋洋。

执业诸生众，求书使者忙。九流分插架，万卷载连樯。

乐善人心悦，无为国本强。虚怀臻圣域，骋步领文场。

挥翰银钩活，摛辞玉佩锵。鼎彝皆国器，兰桂本天香。

观妙言逾富，研精食靡遑。日惟亲孔孟，性不惑姬姜。

轸念穷边地，垂情健卒粮。抚身无冻馁，遇敌必腾骧。

解语疏鹦鹉，长鸣叹骕骦。劭农兴耒耜，宽法绝桁杨。

当代真希遇，前王或未尝。泰山高莫并，瀛海浩难航。

麟趾耽经史，龙衣佩瑀璜。笑谈温玉色，追琢灿金相。

肃挹尊贤傅，端居唤小珰。已能通鲁语，正可齿虞庠。

玉树连枝秀，琼葩奕叶芳。骨奇瞻日角，派近识天潢。

举措存宽厚，蒐罗必俊良。聚贤频设醴，宝训旧明堂。

末学逢昭代，平生服令望。承颜初见日，屈指九经霜。

术类千金帚，荣过七宝床。敢期莲作炬，每饮蔗为浆。

身贱思疑病，言高点类狂。汗颜趍紫闼，驰梦落沧浪。

心怯恩波阔，人誇宠数彰。赐衣频局舛，前席屡徬徨。

授简安能赋，开筵特命觞。偶同华屋燕，徒饱大官羊。

雅句褒弥重，微躯感莫量。联篇舒锦绮，一字重琳琅。

忆昔忧居垩，陈情诉陟冈。奎文昭孝行，宰木发光芒。

宠异兼存殁，风声别否臧。望林抡杞梓，占斗拔干将。

知己恩偏渥，希贤德甚凉。何由酬覆载，深幸觌颙昂。

喜见皇家盛，从知世运昌。弓戈藏府库，道德固金汤。

政教依仁宅，询谋远智囊。朝廷存镇重，夷狄敢飞扬。

诚可回天地，心能恊雨旸。群生蒙长养，百谷屡丰穰。

人杰生皋摰，邦基过夏商。九重延祚胤，百世受祯祥。

磐石安宗社，山河拱帝乡。孤忠深伫望，恭巳赞吾皇。
酹江月（和朱约山自寿曲，时寿八十四）
刘辰翁（宋代）

五朝寿俊，算生平占得、淳熙四四。三万六千三万了，剩有一千饶底。三百年间，和风丽日，几个能销此。约山山笑，先生不负山矣。

今岁甲子重阳，待重数，五百十三甲子。吟万首诗更自和，岁岁寿诗自喜。若比潞公，如今年纪，犹是平章事。先生抚掌，问他闲日能几。
延平次赵纠曹韵十四首·古香
陈宓（宋代）

秋根托岩隈，静对意味长。
春来长柔柯，无风自生香。
法华寺石门精舍三十韵
柳宗元（唐代）

拘情病幽郁，旷志寄高爽。

愿言怀名缁，东峰旦夕仰。始欣云雨霁，尤悦草木长。

道同有爱弟，披拂恣心赏。松谿窈窕入，石栈夤缘上。

萝葛绵层甍，莓苔侵标榜。密林互对耸，绝壁俨双敞。

堑峭出蒙笼，墟险临滉漾。稍疑地脉断，悠若天梯往。

结构罩群崖，回环驱万象。小劫不逾瞬，大千若在掌。

体空得化元，观有遗细想。喧烦困蠛蠓，跼蹐疲魍魉。

寸进谅何营，寻直非所枉。探奇极遥瞩，穷妙閟清响。

理会方在今，神开庶殊曩。兹游苟不嗣，浩气竟谁养。

道异诚所希，名宾匪余仗。超摅藉外奖，俯默有内朗。

鉴尔揖古风，终焉乃吾党。潜躯委缰锁，高步谢尘坱.

蓄志徒为劳，追踪将焉仿。淹留值颓暮，眷恋睇遐壤。

映日雁联轩，翻云波泱漭。殊风纷已萃，乡路悠且广。

羁木畏漂浮，离旌倦摇荡。昔人叹违志，出处今已两。

何用期所归，浮图有遗像。幽蹊不盈尺，虚室有函丈。

微言信可传，申旦稽吾颡。
题峡州三游洞
魏了翁（宋代）

可怪忠州与虢州，偶因起废得兹游。
苏欧诸老亦何德，千古联芳未肯休。
悬钟石
易祓（宋代）

不今不古不朝昏，只与南山伴白云。
我既无声亦无臭，众生当以不闻闻。
雷雨夜赋绝句
蒋重珍（宋代）

电飞窗上明如月，雨溜檐前响过泉。蠢动有生皆发蛰，是龙那得不升天。
江城子·中秋早雨晚晴
陈著（宋代）

中秋佳月最端圆。老痴顽。见多番。杯酒相延，今夕不应慳。残雨如何妨乐事，声淅淅，点斑斑。
天应有意故遮阑。拍人间。等闲看。好处时光，须用著些难。直待黄昏风卷霁，金滟滟，玉团团。